b'\n_START_ARTICLE_\nSekmet\n_START_SECTION_\nZgodovina\n_START_PARAGRAPH_\nDa bi pomirile Sekmetino jezo, so njene sve\xc4\x8denice pred razli\xc4\x8dnimi kipi boginje vse dni v letu opravljale spravne obrede, ki so prikazani na \xc5\xa1tevilnih boginjinih podobah. Ve\xc4\x8dina njenih kipcev je strogo oblikovana in ne ka\xc5\xbee nobenega gibanja ali dinamike. Cilj tak\xc5\xa1ne zasnove je bila njihova trajnost in ne izra\xc5\xbeanje kakr\xc5\xa1ne koli z njo povezane funkcije ali dejanja. Ocenjuje se, da je v samo enem pogrebnem sveti\xc5\xa1\xc4\x8du Amenhotepa III. na zahodnem bregu Nila stalo ve\xc4\x8d kot sedemsto njenih kipov._NEWLINE_Boginjo so upodabljali kot okrutno levinjo ali kot \xc5\xbeensko z levinjino glavo, oble\xc4\x8deno v rde\xc4\x8de, ki je simbolizirala barvo krvi. Na kipcih in gravurah je upodobljena tudi z minimalnimi obla\xc4\x8dili ali celo gola. V Sekmetinih templjih v Leontopolisu so imeli tudi udoma\xc4\x8dene leve.\n_START_SECTION_\nPraznovanja in razvoj\n_START_PARAGRAPH_\nDa bi pomirili srd boginje Sekmet, so na koncu vsake bitke priredili festival, s katerim se je uni\xc4\x8devanje kon\xc4\x8dalo. Med vsakoletnimi festivali je na za\xc4\x8detku leta potekal festival zastrupitve, na katerem so ljudje plesali, igrali divjo glasbo in se obredno prekomerno opijali z vinom, s \xc4\x8dimer so posnemali ekstremno pijanost, ki je ustavila jezo boginje. Obred je morda simboliziral prepre\xc4\x8devanje prekomernega poplavljanja Nila na za\xc4\x8detku vsakega leta. Ko je Nil tekel krvavo rde\xc4\x8d zaradi mulja, ki ga je nosil s sabo, je Sekmet popila odve\xc4\x8dno vodo, da bi re\xc5\xa1ila \xc4\x8dlove\xc5\xa1tvo._NEWLINE_Udele\xc5\xbeba na festivalih je bila velika. Zgodovinski zapisi ka\xc5\xbeejo, da se jih je poleg sve\xc4\x8denic udele\xc5\xbeilo tudi ve\xc4\x8d deset tiso\xc4\x8d prebivalcev. Dokaze so odkrili v templju goginje Mut, ki je po vzponu Teb prevzela nekaj Sekmetinih atributov._NEWLINE_V mitu o koncu Rajeve vladavine na zemlji je Ra poslal na zemljo Sekmet, da uni\xc4\x8di smrtnike, ki so se zarotili proti njemu. V mitu se Sekmetina \xc5\xbeelja po krvi na koncu bitke ni ustavila, ampak se je nadaljevala in pripeljala do uni\xc4\x8denja skoraj vsega \xc4\x8dlove\xc5\xa1tva. Ra je zato na zemljo zlil pivo, obarvano z rde\xc4\x8do okro ali hematitom, da je bilo podobno krvi. Boginja je kri pomotoma zamenjala s pivom in se tako opila, da se je odrekla pokolu in se vrnila k Raju. Isti mit je zapisan tudi v prero\xc5\xa1kih besedilih Koledarja sre\xc4\x8dnih in nesre\xc4\x8dnih dni na papirusu Kairo 86637. V koledarju je delovanje Sekmet, Hora in Vadjet povezano s skrivnostno dvojno zvezdo Algol (Beta Persei) ali Demonsko zvezdo. Koledar, ki je nastal okoli leta 3200 pr. n. \xc5\xa1t., je najstarej\xc5\xa1i zgodovinski dokument o odkritju zvezde Algol._NEWLINE_Kasneje so Sekmet \xc5\xa1teli za mater boga vojne Maahesa, ki se je pojavil v obdobju Novega kraljestva. Bog je imel \xc4\x8dlove\xc5\xa1ko telo in levjo glavo. Bog bi lahko bil nubijskega porekla in so ga v egip\xc4\x8danski panteon vklju\xc4\x8dili preko trgovanja in vojskovanja ali morda med nubijsko dominacijo v Egiptu. Med gr\xc5\xa1ko dominacijo v Egiptu je bil Maahesov tempelj v Taremu pomo\xc5\xbena zgradba velikega Sekmetinega templja. Grki so mesto imenovali Leontopolis, ker je bila v templju ograda za leve.'